钦定古今图书集成/明伦汇编/氏族典/第061卷 > 《廖用贤尚友录》 > 余靖
## 钦定古今图书集成/明伦汇编/氏族典/第061卷 > 《廖用贤尚友录》 > 余靖

按《宋史余靖传》：“靖字安道，韶州曲江人。举进士，起家
为赣县尉，试书判拔萃，改将作监丞，知新建县，迁秘
书丞，擢集贤校理。范仲淹贬饶州，靖言仲淹以刺讥
大臣，重加谴谪，不可。疏入，落职，监筠州酒税，徙监泰
州税，知英州，迁太常博士，复为校理，同知礼院。庆历
中，为右正言，进修起居注，擢知制诰。靖三使契丹，习”
外国语，尝为番语诗。御史王平等劾靖失使者体，出
知吉州。靖为谏官时，尝劾太常博士茹孝标不孝，坐
废。靖既失势，孝标诣阙言：“靖少游广州，犯法受榜。”靖
闻之，求侍养去。改将作少监，分司南京。已，授左神武
大将军、雅州刺史、寿州兵马钤辖，辞不就。再迁卫尉
卿、知虔州，丁父忧去。侬智高反，起靖为秘书监、知潭
州，改桂州。诏以广南西路委靖经制。贼平，就迁给事
中，又迁尚书工部侍郎，加集贤院学士，徙知潭州，又
徙青州。交阯蛮申绍泰寇邕州，以靖安抚广西。知广
州，官至工部尚书。代归，卒，特赠刑部尚书，谥曰襄。